description: Финансовото министерство предлага силно бюрократизирана процедура, която може да направи инициативата неефективна

title: Три министерства ще отговарят за даряването на храни без ДДС

maintext:
Според приетите в началото на месеца на първо четене поправки в закона за ДДС търговците ще могат да даряват продукти без данък на стойност до 0.5% от годишния им оборот
© ЦВЕТЕЛИНА БЕЛУТОВА
От БХБ ще предложат на ведомството на Горанов в изискванията за покритие да се взима предвид и мрежата от партньорски организации на операторите.
Равносметката - по-скоро позитивна
Като цяло от Българска хранителна банка са доволни, че инициативата по освобождаването на храните за дарения от ДДС се развива, добива конкретен вид и е близо до реализация. За тази мярка в България се говори от години, но едва сега тя бе задвижена. По сегашното законодателство на търговците е по-изгодно да бракуват храните с изтичащ срок на годност, вместо да даряват, тъй като в първия случай продуктите са освободени от налог, а във втория - не. По данни на Българската хранителна банка всяка година се унищожават над 670 хил. тона храна, а даренията са средно 270 тона, или по-малко от 0.5% от брака. В същото време 21.2% от българите, или 1.54 млн. души, живеят в бедност.
Освобождаването от ДДС на дарени храни ще става по процедура, в която роля ще имат три министерства и още няколко институции. Тя ще бъде съпроводена със сериозни контролни механизми, за да бъдат елиминирани възможностите за злоупотреби. Това стана ясно след среща между финансовия министър Владислав Горанов, земеделския министър Десислава Танева, омбудсмана Мая Манолова и други заинтересовани институции и неправителствени организации. На нея са били обсъдени стъпките по цялата процедура, механизмите за контрол и за регистриране на хранителна банка и взаимоотношенията между нея, търговците и институциите.Процедурата трябва да бъде детайлно разписана преди второто четене на промените в закона за ДДС, с които дарените храни ще бъдат окончателно освободени от данъка. Преди две седмици депутатите одобриха на първо четене в залата поправки, предложени от депутатите Петър Славов и Мартин Димитров (РБ), според които търговците ще могат да даряват без ДДС хранителни продукти на стойност до 0.5% от годишния им оборот. Така след години дебати благородната инициатива е на крачка по-близо до реализиране и в България.В същото време обаче от Българска хранителна банка (БХБ), която от години се бори за освобождаването на дарените храни от данък, споделят притеснения, че тежката процедура и прекомерно завишените изисквания към хранителните банки могат да бюрократизират процеса и да го лишат от ефективност. От организацията подготвят писмо до финансовото министерство, с което ще предложат добри примери от европейската практика и мерки за облекчаване на процедурата по даряването.Целта на законопроекта е да мотивира големите вериги да даряват храна, вместо да я изхвърлят. Същевременно обаче финансовият министър обясни, че преди да даде съгласието си за промените, ще изисква сериозни гаранции срещу злоупотреби, за да не пострада фискът. По думите му, ако няма злоупотреби, мярката ще носи потенциална загуба от 7-8 млн. лв. годишно за бюджета, което е допустимо.В понеделник Владислав Горанов представи накратко механизма за контрол, който ще бъде предложен на народните представители. Предвижда се министърът на здравеопазването заедно с министъра на земеделието и храните да определят кои храни могат да бъдат дарявани и в какъв срок. Приетите на първо четене поправки в закона за ДДС предвиждаха продукти да могат да се даряват до месец преди изтичане на крайния им срок. Решението до кои хора, институции и социални заведения да достигат даренията пък ще се регламентира със специален списък от министъра на труда и социалната политика.Контролът върху самото качество на храните ще се извършва по сегашното законодателство и ред от Българската агенция по безопасност на храните (БАБХ).Операторът, който ще получава даренията и ще ги разпределя, е хранителната банка, за това и за нея има разписани сериозни изисквания. За да получи регистрация за такава, тя трябва да е юридическо лице с нестопанска цел, освен това и регистриран оператор на храни. "Хранителната банка трябва да гарантира, че се дарява качествена храна и тя достига до когото трябва, затова изискванията, които сме заложили в законопроекта, са доста сериозни. Този посредник е важен, за да може да има въобще хранително банкиране и държавният контрол да работи", коментира финансовият министър. Именно тя ще бъде мястото за контрол от страна на БАБХ и НАП.Редом с това обаче от банката ще се изисква и да покрива поне 30% от територията на страната. Именно това е едно от най-сериозните притеснения на Българската хранителна банка. В момента това е единствената неправителствена организация в страната, която има известен опит, капацитет и инициатива, за да поеме тази роля, още повече че освобождаването от налог на дарените храни е кауза на организацията от създаването й.БХБ обаче не може да покрие изискванията за териториално покритие. "Ние функционираме от 5 години и благодарение на изградената ни мрежа от партньорски организации успяваме да достигнем до около 80 населени места, но не и в минимум 85 общини, каквото изискване се обсъжда сега", коментира Цанка Миланова, председател на БХБ, пред "Капитал Daily".Мотивацията на финансовия министър за изискването за такъв крупен оператор е, че върху голям субект се упражнява по-лесен контрол. За изграждането на подобен капацитет обаче се изисква сериозна инфраструктура, което означава и доста средства, с които неправителственият сектор като цяло не разполага.В момента единствената организация, която има подобно териториално покритие, е Българският червен кръст. По думите на Цанка Миланова обаче БЧК няма нужния опит с дистрибуцията на недълготрайни хранителни продукти и това може сериозно да спъне процеса по достигането на храните до крайно нуждаещите се.От БХБ имат опасения и за цялостното бюрократизиране на процеса по даряването заради въвличането на цели три министерства и още няколко други институции. Един от конкретните проблеми, които виждат, е делегирането на социалното министерство на правото да определя кои институции и социални заведения да получават дарения."Притесненията ни са, че министерствата като цяло са много негъвкави и тромави структури и често не могат да реагират бързо в нужните моменти - например при извънредни обстоятелства. Както знаем, в тези структури обикновено регистрите се обновяват веднъж годишно, а може да има ситуация на рязко настъпила нужда", казва Цанка Миланова. БХБ ще предложи водеща роля в този процес да има хранителната банка, която, работейки на терен, е по-добре ориентирана в нуждите.Миланова добавя, че са били обсъждани и други мерки срещу злоупотреби, които могат да забавят значително процеса на дистрибуция, като поставяне на специални надписи, печати или лепенки на всеки продукт. "Надявам се в крайна сметка да бъдат одобрени работещи и ефективни механизми, които да гарантират нужния контрол, без да спъват процеса", каза председателят на БХБ.


description: Двама от членовете на комисията предложиха избирателят да получава бюлетина за допитването без изрично да я е поискал

title: ЦИК отложи решението на въпроса с бюлетините за референдума

maintext:
Подписка в подкрепа на инициативен комитет за разяснителната кампания за референдума, организирана на столичния бул. Витоша, под мотото "за референдума на Шоуто на Слави"
© Анелия Николова
Близо два часа продължиха в понеделник споровете в Централната избирателна комисия (ЦИК) по предложението на двама от членовете ѝ да бъде променено решението за начина на предоставяне на бюлетините за референдума при предстоящото гласуване на 6 ноември. В крайна сметка, вземането на окончателно решение беше отложено за неопределено време, което провокира възражения от страна на вносителите и подкрепящите ги членове, че това е опит за протакане, за да не бъде гласувана промяна.Става въпрос за точка 9 от решение 3460-ПВР/НР на ЦИК, която гласи: "Българските граждани с избирателни права, явили се да гласуват, заявяват пред секционната избирателна комисия дали желаят да гласуват и в националния референдум." Както "Капитал" вече писа , още по време на дискусиите по този текст на 7 септември т.г., членове на ЦИК ясно дадоха да се разбере, че той по същество означава, че на гласоподавателите, явили се в секционните избирателни комисии (СИК), ще се дават бюлетини за референдума само, ако изрично ги поискат.Информацията за този текст предизвика критики към ЦИК, а в "Шоуто на Слави", което инициира референдума, тримата говорители на комисията заявиха, че с методическите указания ще бъде внесена яснота, така че да се гарантира достъп до националното допитване на всеки.На заседанието на ЦИК в понеделник двама от членовете му - Иво Ивков и Цветозар Томов, внесоха предложение за промяна на спорната точка 9 от решението. Те предлагат на мястото на досегашния текст да се запише, че:"Секционната избирателна комисия предоставя на българските граждани с избирателни права, явили се да гласуват, бюлетини за гласуване в изборите за президент и вицепрезидент на републиката и в националния референдум, освен в случаите, когато избирателят изрично заяви, че не желае да участва в единия от двата вида избори.Ако избирателят не желае да участва в изборите за президент и вицепрезидент на републиката, секционната избирателна комисия следва да му напомни, че съгласно действащото законодателство участието в тези избори е граждански дълг. При положение, че избирателят потвърди волята си да не гласува в тези избори, секционната избирателна комисия не предоставя бюлетина за гласуване в тях."Въпросът е дали избирателят получава бюлетина само ако изрично заяви, че иска да гласува или получава бюлетина, ако не е заявил, че няма да гласува, поясни Цветозар Томов.Последва дълъг спор, в който опонентите на промяната поддържаха тезата, че всъщност с предложението се цели да се "застави" избирателя да гласува в референдума, дори и да не иска."Ако някой си е формирал някакви въпроси, аз като гражданин въобще не считам, че е мой дълг и че тези въпроси са от някаква гражданска значимост, за да може държавата да ме накара да участвам", заяви Ерхан Чаушев (ДПС). В опита си да постигнат компромис Цветозар Томов и Иво Ивков предложиха нова формулировка на първото изречение - "предоставя" бюлетини да се промени на "предлага" бюлетини.В крайна сметка дискусията бе прекратена с отлагането на решението.На пръв поглед проблемът изглежа малозначителен. Но въпросът за начина на предоставяне набюлетината има значение не само за избирателната активност в референдума. Поведението на мнозинството в ЦИК е индикатор за нагласата да се маргинализира темата за референдума, което наблюдатели сочат като ясна тенденция и в поведението на политическите партии.

fasttext_language: bg


description: Ед Харис за ролята си в сериала на HBO "Западен свят" (Westworld) и магията на режисирането

title: Кралят на трансформациите

maintext:
Илюстрация Увеличаване Автор: HBO България Смаляванеа>
Играл е психопат, гениален художник, ръководил е космически мисии, бил е човек на закона или извън закона. На 65 години актьорът е бил номиниран четири пъти за "Оскар" – за "Аполо 13", "Шоуто на Труман", "Полък" и "Часовете". Във всеки от тези филми е запомнящ се, сливащ се с образа си. На "Полък" е и режисьор. Киноманите веднага се сещат и за генерал Хъмъл в "Скалата", където са звездно трио с Шон Конъри и Никълъс Кейдж. Често се снима заедно със съпругата си актрисата Ейми Мадигън, а и дъщеря им тръгва по техните стъпки. Ед Харис е мъжкар и без да е красавец по типичните стандарти, той е невероятно привлекателен. Срещам го в луксозен хотел в Бевърли хилс. В ръката си държи очила с диоптър, които непрекъснато слага пред очите си и после сваля. Облечен е в черно, точно като героя си в последния му проект Westworld (или "Западен свят"), който предстои да гледаме по HBO от 3 октомври. Сериалът е базиран на едноименния филм от 1973 г., написан и режисиран от Майкъл Крайтън. Сред продуцентите са корифеят Дж. Дж. Ейбръмс и братът на режисьора Кристофър Нолан – Джонатан. Ед Харис е в персонажа на Стрелеца, изигран в оригинала от Юл Бринър и копиран от "Великолепната седморка". Започваме разговора си за героя му в черно, но актьор с кариерата на Ед Харис има и други истории за разказване.Постепенно се разбира неговата история. Спомням си като получих сценария за седми или осми епизод, казах си: "Аха, това ли било, това ли се случва с него?" Щеше да е хубаво да го знам отначало, а не чак сега да знам кой всъщност е той! Този герой има интересно развитие, казва, че от 30 години чака това, което прави в този момент. Ще открием какво всъщност има предвид.Да, гледал съм го. Разликата е в това, че моят герой е човек, а този на Юл Бринър във филма, който напомня на моя мъж в черно - е, той си е робот. Нашата версия е доста по-технически изпипана, но общата идея е за парк, пълен с роботи, за който плащаш, за да го посетиш. Май визията на продуцентите ни за човечеството не е много позитивна картина.Наистина не знам, но това е много добър въпрос!Не мисля, че той би наранил малко кученце! Това е безсмислено, а той има цел. Би изритал някого в главата, но не би ритнал кученце. Преживял е нещо, за да стигне дотук. Попаднал е в свят, който вади демоните му на показ. Но му дава също шанс да покаже нова страна от самия себе си, която е потискал дотогава.Просто трябва да правиш това, което умееш най-добре. Действаш си епизод след епизод и се надяваш нещата да се навържат в един момент, защото дори създателите не знаят още какво ще се случи накрая. А когато разбера определени неща за него, се замислям за това как съм го представял досега и дали не съм му причинил нещо, което не е трябвало. Макар че може би ако знаех няколко неща, все пак бих променил нещо. Но той бяга от миналото си, животът му извън парка няма нищо общо с това какво прави той, като влезе вътре. Той се опитва да подреди пъзел, да попадне на следа. Подозира, че героят на Антъни Хопкинс планира нещо, и иска да знае какво е. Смята, че чрез агресията, това ще се случи. С Хопкинс имаме в един момент най-после сцена заедно и беше много забавно, защото истински харесвам Тони. Невероятен актьор е и много добър човек. Не се засичаме често, но когато ги има тези сцени, е прекрасно.Предполагам, че да! Разликата е може би в това, че човекът, който влиза в парка и преживява всичко там, трябва да си зададе въпроса с какво му помага това? И ако не може да си отговори, няма много смисъл в ходенето му там. Трябва сам да достигнеш до изводи за себе си.Бих казал, че героят е най-важен, но много зависи и от режисьора, неговата или нейната гледна точка. Как се отнасят към материала и какво очакват от мен. Току-що приключих да работя с Дарън Арънофски в Монреал и беше изключително преживяване. Да, на моменти е скучно, защото той е педантичен и изпипва всичко до последната секунда, истински визионер е. Харесва ми да работя с хора, които знаят какво точно искат и как да го получат. Създателите на "Западен свят" също знаят към какво точно се стремят и са прекарали години в това да измислят всичко. Харесва ми да работя с такива хора. А относно това коя роля е останала с мен повече през годините – бих казал може би Джаксън Полък. Част от причината да направя този филм беше същността на това да бъдеш популярна личност. Полък е имал отчаяна нужда от внимание и признание, и в крайна сметка, когато ги получава, не значат нищо за него. Истината е, че обичам да работя – на сцената, пред камерата, не обичам да вися с часове в трейлъра си и да чакам или пък да препускам по локации. Просто много харесвам работата си!Бих играл нещо от Шекспир например, не съм го правил от училище. Обичам и да режисирам, започвам от есента един проект с много интересна история по книга – The Plowman. Стейси Кийч ще участва, жена ми Ейми и надявам се и дъщеря ни. Опитвам се в момента да намеря млад актьор, подходящ за главната роля. Не съм режисирал, откакто направих "Апалуза", а това беше през 2007, цели осем години чаках подходящ проект. Прочетох книгата и си казах нека го направим. Имаме хубав сценарий и обичам да режисирам! Харесва ми да съм начело на проект, който вълнува самия мен. То е като да рисуваш картина, не го правиш с още 500 души. И после като седна в монтажната, искам филмът да бъде точно така, както на мен ми харесва. И се наслаждавам на този процес. А и никога не ти е скучно, във всеки момент отговаряш на въпроси и взимаш решения. Харесвам и театъра, там имаш друг ритъм всяка вечер. А докато снимаш филм, е различно, може да чакаш с часове нещо да се случи и накрая пак да не стигнат до твоите сцени. И това е нещо, което не мога да понасям! Направо се побърквам от това!


description: Финансовите институции трябва да се справят с нарастването на лошите кредити

title: Китайските банки ускоряват набирането на капитал

maintext:
© PETAR KUJUNDZIC
Китайските банки ускоряват набирането на свежи капитали, за да се справят с увеличението на лошите кредити в страната, пише Bloomberg. През миналия месец China Citic Bank Corp. обяви планове за набиране на до 40 млрд. юана (6 млрд. долара), с което се нареди до Agricultural Bank of China, Industrial Bank и China Zheshang Bank, които вече обявиха повишаване на капитала. China Cinda Asset Management и China Huarong Asset Management също подготвят продажба на акции."Големите китайски банки изпреварващо увеличават капитала си, докато лихвите са ниски, за да посрещнат бъдещите нужди за справяне с лошите кредити", коментира Никола Яп, кредитен анализатор в Mitsubishi UFJ Securities. "В допълнение към това средните и малките финансови институции също се нуждаят от подсилване на капиталовите нива, тъй като увеличават базата на активите си изключително бързо, основно по линия на кредитните си портфейли", добавя той.През първото полугодие китайските банки постигнаха рекорден ръст в кредитирането, въпреки че лошите дългове са на най-високите си нива от 11 години. Набирането на свеж капитал е стимулирано и от промени в регулациите, които изискват банките да правят пълни провизии при прехвърляне на кредитни права.Анализаторите изтъкват, че банките вероятно са избрали подходящ момент, за да се обърнат към инвеститорите. "Виждаме, че китайските банки имат нужда да повишат съотношението на капитала от първи ред. Ако не през тази, най-късно през следващата година. Както кредитирането, така и нивата на лоши кредити се повишават бързо, така че набирането на свеж капитал чрез емитиране на акции изглежда логично", коментира Чарлз Чанг от хонконгското подразделение на BNP Paribas.China Zheshang Bank планира да набере 15 млрд. юана чрез емитиране на офшорни привилегировани акции, които могат да бъдат отчетени като част от собствения капитал. През юли Industrial Bank обяви, че ще набере 26 млрд. юана чрез частно пласиране на акции, които ще бъдат използвани за засилване на капиталовите буфери. Agricultural Bank планира продажбата на ценни книжа на стойност до 80 млрд. юана през следващите три години, с които ще подсили капитала от втори ред."Голяма част от тези операции ще се използва и за подкрепа на разширяването на балансите на банките. Компаниите за управление на капитали също набират капитал, защото се нуждаят от повече средства за изкупуването на портфолиа от лоши кредити", отбелязва Лиап Кианг, анализатор в S&P Global Ratings. Според източници на Bloomberg две такива фирми - China Cinda и China Huarong, подготвят значително набиране на средства. Cinda ще бъде първият китайски мениджър на активи, който ще емитира преференциални акции. През 2014 г. Bank of China стана първата банка в страната, която започна да продава такъв тип акции, за да отговори на затегнатите капиталови изисквания.


description: DAX отваря с ръст от 0,40%, а след като на няколко пъти удари дъното, емисията на Deutsche Bank най-сетне отчете поскъпване, като оглави печелившите...

title: Европейските борси компенсират загубите от понеделник

maintext: DAX отваря с ръст от 0,40%, а след като на няколко пъти удари дъното, емисията на Deutsche Bank най-сетне отчете поскъпване, като оглави печелившите с 1,28%. Сред тях попаднаха още акциите на автомобилните производители Volkswagen (0.47%), BWM (0.40%) и Daimler (0.31%). CAC 40 се покачва с 0.58%, като почти всички емисии на зелено, а FTSE 100 добавя 0.46%. Среди сините чипове на борсата в Лондон печелившите оглави HSBC (1.40%), а най-търгувани са акциите на оператора London Stock Exchange (0.65%). Euro Stoxx 50 отваря с повишение от 0.71%. В понеделник индексите в Европа отчетоха най-големия спад от юли насам.Информацията е актуална към 10:10 ч.


description: От "Свобода"-та на София в свободата на Владо Тричков

title: Махалото на Владо

maintext:
Илюстрация Увеличаване Автор: Цветелина Белутова Смаляванеа>
С кола пътят до София е точно толкова – половин час, пътят вече е ремонтиран и добър, само завоите са малко повече. "Предпочитам да се движим с колата, но понякога се налага и да ползваме влака. Малко е на късмет какъв влак ще уцелиш – има едни нови Siemens, които са доста приятни, но все още има и от старите, където даже не искаш и да сядаш." След като е привършил "Махалото на Фуко" Владимир в момента чете "1984" на Джордж Оруел, като според него с киндъла е толкова удобно, че няма нужда и да търси място за сядане.
"Докато живеех в квартал "Свобода", дойдеше ли петък, се започваха партита и купони и обикновено се прибирах чак в неделя, но съм се наживял и се наситих. На възрастта, която съм в момента – 38 години, спокойствието е много по-ценно." Сега се радва, че вечер вместо трамваи чува щурци. А докато вечерят в градината, на гости им идва лисица – прави им компания, не харесва хляб, но не отказва сиренце или месо. През първата година садят всякакви зеленчуци в градината, но сега са се концентрирали върху доматите и краставиците.
"Човек трябва да е готов, за да предприеме подобна стъпка, и да знае точно какво иска, защото преместването извън града е голяма промяна и можеш да се почувстваш прецакан, ако не си сигурен какво искаш", казва Владимир.
"Махалото на Фуко" се чете много добре във влак – защото въобще не разбираш кога си стигнал и кога е дошла твоята спирка. Толкова е увличаща и човек трябва да е концентриран, за да я разбере", казва Владимир Бъксанов. Той и приятелката му живеят на седемнайсет километра от София, в село Владо Тричков. И двамата пътуват всеки ден по половин час до столицата, за да ходят на работа – той като графичен дизайнер, а тя – в мебелна къща. Владимир и негови приятели са от ентусиастите, които се опитват да възродят списание "Дъга" през 2006 г., издават десет броя, но поради липса на финансиране спират.Купуват селската къща преди шест години, правят й основен ремонт – нова дограма, водна риза, с която да с отопляват. "Покупката на къщата е най-добрата инвестиция в живота ми", казва Владимир. И допълва, че за нищо не съжалява, както и вече нищо не му липсва от София. Мислят си, че цялата къща ще е готова за едно лято, но нещата не се случват толкова бързо – успяват само с първия етаж. Зимата на 2012 г. е минус 25 градуса, а печката с водна риза отоплява бавно. "Прибирахме се вкъщи, включвахме я към 19 ч. и чак в 23 си сваляхме якетата." Но Владимир смята, че това са малки неудобства. "Не е хубаво човек да мисли прекалено много. Ако го правехме прекалено, нямаше да вземем къщата, а сега не съжаляваме."През уикендите карат колела в планината, разхождат се до близкия манастир. "Сега чакаме и дете, което скоро ще се роди, и мислим, че това е подходящото място за отглеждането му." А и въздухът е много по-чист, от колкото в града. "Едно време Тодор Живков е искал да строи санаториум там, но планът така и не се е осъществил." Харесали са си детска градина в Нови Искър, на път за работа към София, и мислят, че с това няма да имат никакъв проблем. Освен влака има и маршрутка, която минава на всеки половин час от Своге към София.Те не са единственото младо семейство, което живее там и пътува до София, за да работи. "Прави ми впечатление, че има все повече хора, които се местят от града в селото." Владимир и приятелката му имат комшии, с които си правят барбекюта. "Ако видим, че някой от тях чака маршрутката, го караме към града. Има чувство на сплотеност – помагаме си по съседски." В тяхната част на селото, която се води за квартала с вилните къщи на Владо Тричков, има смесен магазин, който е и пивница. "Предлага всичките основни неща и е малко по-скъп, но винаги може да спаси положението."


description: Според изследване на колекторската компания EOS липсата на ликвидност води до увеличение на междуфирмената задлъжнялост

title: Българските фирми са сред най-нередовните платци в Европа

maintext:
© АНЕЛИЯ НИКОЛОВА
"Голяма част от българските компании търсят колекторски дружества едва след като сумата е била просрочена с цяла година", казва Райна Миткова, управител на EOS.
Българските бизнес клиенти са най-нередовните платци в Европа. Около 30% от задълженията им към контрагенти се плащат след просрочие или въобще не стигат до адресата си, като този дял се увеличава с 2 процентни пункта в сравнение с миналата година. За сравнение - например в Германия този дял е 18%, а в при съседните Румъния и Гърция е 28%. Това показва годишното проучване на колекторската компания EOS, което се провежда съвместно с института за пазарни проучвания TNS Infratest и обхваща 14 европейски държави. В него са участвали 3000 компании с годишен оборот поне 5 млн. евро от 14 европейски държави.Според него средният срок, който българските фирми дават на партньорите си за разплащане, е 41 дни. Въпреки това обаче в 23% от случаите контрагентите в България плащат със забавяне, което средно трае около 28 дни. В около 4% от случаите пък въобще няма погасяване по сумите. Основните причини за забавянето на плащанията са няколко. На първо място е временната липса на ликвидност, твърди Райна Миткова, управител на EOS. Именно заради тази липса все по-трайно се налага тенденцията някои дружества да се принуждават да осигуряват един вид "търговски кредит" на партньорите си и по този начин да заместват дейността на банките. Това може да се проследи и в данните на БНБ за кредитирането на бизнеса, според които към края на юни то е помръднало нагоре едва с 0.7% на годишна база. "Банките твърдят, че липсват достатъчно добри проекти за финансиране, докато бизнесът счита, че те са настроени прекалено консервативно", добави Миткова. Трудното отпускане на финансиране принуждава българските фирми да изискват тези все по-дълги срокове за разплащане. Другата причина е голямата толерантност на българските дружества, които предпочитат да не търсят парите си, тъй като се страхуват, че може да изгубят отсрещната фирма като бъдещ клиент. "Едно задължение, което не е потърсено в рамките на 3-4 месеца, става много трудно събираемо. Практиката показва, че голяма част от българските компании обаче търсят колекторски дружества за целта едва след като сумата е била просрочена с цяла година", добави Миткова.Подобрение при необслужваните междуфирмени задължения има единствено в сектора на търговията, показва още анализът. При тях просрочените вземания са се свили от 39% през 2014 г. на 27% в момента. Според Миткова това се дължи на факта, че над половината от компаниите в бранша са декларирали, че възлагат подобни вземания на външни компании. В промишлеността делът на лошите вземания е 30%, а в сектора на услугите – 32%. В тези сектори обаче малко над 1/3 от компаниите възлагат вземания на външен изпълнител.Колекторският бранш е един от секторите, който се развива изключително успешно. Засега обаче той е фокусиран предимно върху събирането на нередовни кредити на граждани, като към края на юни Асоциацията на колекторските агенции в България, чиито членове покриват около 75% от пазара, декларираха, че имат възложени рекордните над 1.1 млрд. лв. за събиране от граждани. Към края на първото полугодие на 2016 г. членовете на организацията имат възложени около 89 млн. лв. междуфирмени задължения за събиране. "Това са трошички на фона на цялата бизнес задлъжнялост, която поне по данни на Българската стопанска камара се оценява на стотици миларди левове. Важното е обаче, че досега възложената сума отчита повишение през всяко едно полугодие, като последният път нарасна с 20%", коментира Миткова.За сметка на бизнес партньорите фирмите дават доста по-кратък срок за разплащане на физически лица. Той е близо двойно по-къс. Делът на просрочените вземания от граждани е 22% и не се променя спрямо миналата година, когато се е понижил в сравнение с данните от 2014 г., когато е бил 26%.


description: Техните основни двигатели на икономически ръст са американският и европейският пазар

title: Резкият спад на вноса в САЩ е опасност за развиващите се икономики

maintext:
Развиващите се страни, сред които Китай, разчитат предимно на своя износ, за да постигнат икономически растеж
© DARREN WHITESIDE
Намалява търсенето на стоки от развиващите се страни в САЩ и ЕС.
Търсенето на стоки в САЩ от развиващите се пазари достигна рекордно ниски нива, което отправя множество сигнали, че двигателят на икономически ръст за развиващите се световни икономики отслабва. Американският пазар е един от най-важните източници на растеж за тези страни, чийто износ през миналата година спадна за пръв път от финансовата криза. Вносът в САЩ от Китай се свива като стойност от март насам и като количество – от април. Импортът пък от другите развиващи се пазари (без Китай) намалява още от януари 2013 г. според данни на МВФ, като обяснението е поевтинелите петрол и суровини, както и скъпият долар, пише Financial Times.Ситуацията е подобна и в другия основен пазар на стоки от развиващите се страни – ЕС, който също се сви през 2015 г. "Това е действително тревожещо", коментира Саймън Евънет, председател на Global Trade Alert. "По-често срещаното обяснение за забавянето на световната търговия е, че това се дължи на Китай, който внася по-малко. Но [американските данни] показват, че в индустриалните страни вносът не се променя във възходяща посока или намалява. САЩ е в по-проблемна ситуация, отколкото хората осъзнават". Според Евънет забавянето на производствения сектор в САЩ подсилва притесненията, че проблемите на промишлеността в страната се разпространяват по търговския канал и към развиващите се пазари. Преструктурирането в американската икономика, което се изразява в преместване на фокуса от производството към сектора на услугите, вероятно се отразява и на динамиката на производството в световната икономика, добавя той. Още през 2015 г. Unctad докладва, че за пръв път услугите заемат по-голям дял от ръста в глобалната търговия, отколкото стоките. Тази структурна промяна обаче не означава ползи за развиващите се страни, тъй като те отиват предимно в развитите страни.Елиса Браунщайн, икономист от UN Conference on Trade and Development (Unctad), заяви, че спадът на вноса е озадачаващ предвид данните за възстановяване на търсенето в САЩ и силния долар, който би трябвало да направи вноса по-евтин и да окуражи търсенето. Въпреки това очакванията за поевтиняването на долара вероятно ще стабилизират вноса. Очаква се и постепенен ръст на инфлацията в САЩ, който да потвърди, че икономиката се развива добре и може да устои на вдигане на лихвите от Федералния резерв, за каквото се говори от няколко месеца. Цената на вносните стоки може да повлияе на по-широкообхватните проинфлационни мерки, но не е единственият фактор. През юли инфлацията в страната се повиши с 0.8% на годишна база, но това е далеч още от целта от 2%.Срещата на Федералния резерв, на която предстои да вземат решение дали ще вдигнат лихвите в страната, предстои тази седмица. Засега преобладават по-сдържани мнения за такава възможност, като повечето анализатори смятат, че засега Фед ще се въздържи от тази мярка и ще изчака до декември, преди да се реши да я предприеме. Причината е именно, че инфлацията не е толкова висока, колкото им се иска, и че добрите данни за заетостта все още не могат да дадат отражение в по-високи заплати и инфлация, както се очакваше.


description: Правителството е предоставило на Варна терени за образователни комплекси и паркове; Стара Загора е избран за европейски град на спорта за 2017 година; разрешителното за строеж за вече съборения тютюнев склад в Пловдив е обявено за нищожно; близо 40 хил. дка земеделски и горски територии са пострадали от пожари това лято

title: Вечерни новини: 6 септември

maintext:
Полицията задържа топ мениджъри на четвъртия по богатство руснак: Руската полиция претърси офиси и задържа топ мениджъри на компаниите "Ренова" и "Т плюс", принадлежащи на милиардера Виктор Векселберг, който според "Форбс" е четвъртият по богатство руснак, съобщиха руски медии. В рамките на разследване за корупция са задържани Борис Вайнзихер и Евгений Олховик, съобщиха от руското следствие. Преди ареста офисите на двете компании са били претърсени, били са иззети документи. Разследването е за даване на подкуп от над 800 млн. рубли, или 12.2 млн. долара, на бившето ръководство на Република Коми между 2007 и 2014 г., за да могат компаниите да получат изгодни тарифи за топло- и електроенергия. Собственикът на "Ренова" Векселберг беше сред наградените от Путин през 2014 г. за участието на компаниите му в подготовката на олимпиадата в Сочи.
© SERGEI KARPUKHIN
Инфографика Икономическият растеж в еврозоната се забавя
Увеличаване Икономическият растеж в еврозоната се забавя
Преглед на оригинала Смаляванеа>
1.4%
e ръстът в БВП на един зает в сравнение с година по-рано. По предварителни данни на НСИ средно всеки зает създава по 14.7 лв. БВП за един отработен час (при 14.27 лв. преди година). Най-висока е производителността в промишлеността, където на един зает се падат 14.8 лв. на отработен час.
Това съобщи кметът на Варна Иван Портних, цитиран от БНР. "134 декара за управление в Морската градина, както и за още около 40 декара в района на "Пикадили парк" на военното министерство, където планираме да развием атракция за най-малките варненци, нещо като "Музейко" в София", каза Портних. Още 28 декара ще бъдат прехвърлени на общината в морската столица в района на бившата циркова площадка, където ще бъде изграден вторият център на града. Това съобщи премиерът Бойко Борисов по време на посещение на храма "Свети преподобномъченик Прокопий Варненски"., съобщават от пресцентъра на общината. В писмото си президентът на Асоциацията на европейските градове и столици на спорта Джан Франческо Лупатели поздравява старозагорския кмет Живко Тодоров за номинацията. За разлика от европейските столици на спорта, които са по една на година, европейските градове са по няколко на година. София е европейска столица на спорта през 2018 г., Русе е европейски град на спорта през 2016 г., а Бургас беше европейски град на спорта през миналата година.Решението е на районната дирекция за строителен контрол (РДНСК), по искане на окръжната прокуратура в Пловдив, припомнят от държавното обвинение. Тютюневият склад бе почти изцяло съборен на 6 март 2016 г. Впоследствие се оказа, че сградата е паметник на културата, но независимо от това главният архитект е издал разрешително за строеж на мястото на сградата. От община Пловдив се оправдаха, че собственикът на склада е представил удостоверение, издадено от Института за национално културно наследство, че сградата не е паметник на културата. Разследването продължава. По него обвиняеми са главният архитект на Пловдив и представителят на дружеството, собственик на тютюневия склад "Одрин 8" - Георги Бранеков.. От тях 3 0000 са върхови пожари и там няма да се изчаква, за да се види дали горите ще бъдат възстановени по естествен път и направо ще се премине към залесяване. Това заяви в Бургас министърът на земеделието и храните Десислава Танева, цитирана от агенция "Фокус". Само преди десет дни бяха отчетени едва 25 хил. декара. Тя отбеляза, че опожарени земеделски територии не подлежат на държавно подпомагане.. Тези послания бяха отправени по време на разговора на президента Росен Плевнелиев с министър-председателя на Чешката република Бохуслав Соботка в рамките на официалното посещение на българския държавен глава в Прага. Ден по-рано стана ясно и че Чехия ще окаже подкрепа на България за охрана на външната граница на ЕС., реши парламентът на първо четене в промени в Закона за достъп и разкриване на документите и за обявяване на принадлежност на български граждани към ДС и разузнавателните служби на Българската народна армия. Така ще се прецени дали тези лица нямат зависимост, която поставя под риск тайните на държавата, обясни депутатът от РБ Петър Славов, който е един от вносителите на закона. Всички, които имат достъп до класифицирана информация или кандидатстват за работа, изискваща достъп до секретни данни, да бъдат проверявани от Комисията по досиетата - това пък ще бъде предложено между първо и второ четене на закона.Президентите на САЩ и на Русия Барак Обама и Владимир Путин са разговаряли по-дълго от планираното по време на лидерската среща на Г-20. Двамата са обсъдили възможностите за прекратяване на огъня в Сирия, заяви високопоставен представител на администрацията на САЩ пред Reuters.Обама и Путин прекараха около 90 минути в конструктивна по думите му среща за обсъждане на хуманитарни доставки в Сирия, намаляване на насилието и сътрудничеството в борбата с въоръжените групировки, цитира агенцията американския представител. Говорителят на Путин, цитиран от ТАСС, допълни, че Украйна също е била тема на разговора, като двамата държавни глави са разговаряли известно време на четири очи и срещата е "минала добре". Преди това в кулоарите на форума двустранна среща проведоха и държавният секретар на САЩ Джон Кери и руският външен министър Сергей Лавров, но не са успели да сближат позициите по разрешаването на сирийския конфликт, информира агенцията. Обама и Путин не са навлезли в детайли по сделката, но са постигнали напредък и са възложили на Кери и Лавров да продължат работата по темата тази седмица, е казал американският представител. По думите му американската страна очаква да постигне спешно ефективен договор заради тежката хуманитарна ситуация, но не на всяка цена.Европа е близо до "предела на възможностите си" да приема бежанци, заяви председателят на Европейския съвет Доналд Туск в кулоарите на срещата на Г-20 в Китай, съобщи БНР."Практическата възможност на Европа да подслонява нови вълни от бежанци, да не говорим за нелегалните икономическите мигранти, е на лимита си", подчерта Туск. Европейският лидер призова международната общност да сподели част от тежестта, а страните от Г-20 да използват опита и финансовите си възможности да помогнат за разселването на бежанците извън ЕС. В резултат на споразумението с Турция след март потокът от мигранти от Анадола намаля, но се засили трафикът от Либия през Средиземно море. Само в Италия през последните дни пристигнаха над 14 хил. души.Прокуратурата на Париж поиска да започне наказателно дело срещу бившия президент Никола Саркози по подозрения за незаконно превишаване на разходите в неуспешната му кампания за преизбиране през 2012 г., предаде БТА. Предстои съдът да прецени дали да се даде ход на делото, но той ще трябва да изчака един месец, за да имат време защитата и обвинението да внесат евентуални обжалвания. Този график е много важен за Саркози, който трябва ще се яви на първични избори на дясната опозиция на 20 и 27 ноември. През февруари срещу Саркози бяха повдигнати предварителни обвинения за незаконно финансиране на предизборна кампания чрез система от фактури, целяща да прикрие неразрешени преразходи. Таванът на разходите за тази кампания е бил 22.5 млн. евро. Смята се, че Саркози го е надхвърлил с 18.5 млн. евро.Ръст на туристите от редица ключови пазари отчитат от курорта Албена през тазгодишния сезон, който ще продължи до края на октомври. Летовниците от Германия са с 27% повече на годишна база, туристите от Източна Европа - с 20%, от Белгия - с 18%, а скандинавците бележат увеличение с 6 на сто, съобщи пред журналисти търговският директор на дружеството Маргита Тодорова, цитирана от БТА. От началото на годината досега е реализиран ръст от 12% при реализираните нощувки. През следващия сезон, записванията за който вече започнаха, чадърите и шезлонгите ще се включват в цената на всички хотели, каза още Тодорова. Тя информира, че от догодина в Албена започва поетапното изпълнение на екологична програма с въвеждането на електротранспорт, на зъбчата железница, която ще свързва двете зони на курорта, с преработката на хранителните отпадъци в ресторантите и други. Почивките за следващия сезон ще поскъпнат с 3-5%, с което се отчита екологичният принос на всеки турист, посочи търговският директор.Среднодневният оборот на валутния пазар (спот транзакции, форуърдни сделки, суапове и опции) през април 2016 г. възлиза на 1.766 млрд. долара, което е увеличение с 9.5% спрямо същия период на 2013 г., показват данните на БНБ от изследване за пазара на валута и деривати. Данните са част от международно проучване на пазара на валута и деривати, провеждано на всеки три години от Банката за международни разплащания в Базел. През 2016 г. 52 централни банки, сред които БНБ, за четвърти път взеха участие в изследването. От своя страна БНБ избра 12 търговски банки, т.нар. отчетни дилъри, за участие. Резултатите показват, че спот транзакциите заемат най-висок дял във валутната търговия, като представляват 64% от всички транзакции (спрямо 75% през април 2013 г.). Среднодневният оборот на спот пазара през април 2016 г. достига 1.128 млрд. долара, което е с 6.9% по-малко спрямо стойността му за същия период на 2013 г. Останалите транзакции са осъществени чрез суапове на валутния пазар и форуърдни сделки, които представляват съответно 35% и 1% от общия оборот.Приходите от продажба на продукция на "Софарма" за осемте месеца на годината намаляват с 4% спрямо същия период на 2016 г., съобщиха от фармацевтичната компания. Продажбите на вътрешен пазар растат с 5%, а продажбите за износ намаляват с 10%. Компанията изнася продукцията си в над 30 страни, като едни от най-големите й пазари са Русия и Украйна. Към края на полугодието дружеството отчете спад на нетната консолидирана печалба с 8% до 26.3 млн. лв. За шестте месеца приходите от продажби на групата бележат понижение от 3%, достигайки 423.7 млн. лв. Продажбите на готова продукция намаляват с 20% до 108.5 млн. лв. през първото полугодие спрямо 135.3 млн. лв. година по-рано.Корейският технологичен концерн Samsung може да загуби 1 млрд. долара заради проблема с батерията на най-новия си смартфон Galaxy Note 7 и решението да подмени всички 2.5 млн. разпратени до момента устройства, показват изчисленията на Bloomberg. Инцидентът с батериите на Galaxy Note 7 ще струва на Samsung под 5% от прогнозираните приходи за 2016 г. в размер на 3 трлн. вона (20.6 млрд. долара), смята агенцията. Ефектът ще бъде негативен по-скоро за имиджа, тъй като на този модел Samsung разчиташе да се изправи срещу очаквания на 7 септември iPhone 7 Plus на Apple. Анализи на Credit Suisse Group AG, Daishin Securities Co. и Pelham Smithers Associates показват, че разходите ще са за 1 млрд. долара или по-малко. Запитан за финансовото измерение на случая, ръководителят на бизнеса със смартфони на Samsung Кох Дог Дзин заяви, че става дума за "сърцераздирателна сума". Все още не е ясно откъде са дошли проблемните батерии, които доведоха до неочаквани експлозии при над 30 броя от новия модел. Най-вероятно те са доставени от собственото подразделение на Samsung Electronics - компанията Samsung SDI, която е осигурила 70% от батериите в първите разпространени партиди. Останалите 30% са дошли от китайската Amperex Technology.Европейската комисия работи заедно с националните власти на 20 страни от ЕС, за да наложи глоба на Volkswagen и да поиска компенсация за шофьорите заради предполагаемото нарушение на германския автомобилен производител на законите за защита на потребителите на ЕС чрез манипулирани данни за вредните емисии, съобщава The Wall Street Journal. Европейската комисия смята, че Volkswagen е нарушил два закона от правната рамка за защита на потребителите на ЕС в 20 страни от евросъюза, заяви говорителят Кристиан Вигланд в понеделник. Това са директивата за продажба на потребителски стоки и свързаните с тях гаранции и директивата за нелоялни търговски практики от търговци към потребители. Комисията няма право директно да налага глоби или да търси компенсации от компании за нарушаване на правилата за защита на потребителите, но се надява да координира работата на националните власти в налагането на наказания, каза Вигланд.


description: Инвеститорите пренасочват средства от акции в облигации

title: Разпродажби на борсите заради лошите данни от САЩ

maintext:
Разпродажбите на акции продължиха и в понеделник
Nasdaq 100
,
FTSE 100
.
US Dollar Index
,
Петък (9.09.2016 г.) станахме свидетели на масово разпродаване на активи на фондовите пазари. S&P 500отчете спад от -2.45%, Dow 30-2.13%,-2.55%DAX-0.95%,-1.19%Акциите на златните компании, представени от индекса GDX се сринаха с -5.34%. Среброто спадна с 60 цента, или -2.87%.Най-малък спад отчете златото -0.7%, което затвори търговията на нива от $1330 за унция и €1183 за унция. Единственият актив, който се изстреля нагоре, бе американският долар.спечели 0.33%. Тенденцията на фондовите борси продължи и в понеделник, като в Европа индексите губеха между 1 и 2%, докато на Уолстрийт положението се успокои и имаше съвсем лек спад при започване на търговията.В началото на миналата седмица ситуацията бе изцяло в обратна посока, доларът губеше, златото и среброто трупаха печалби. Причината тогава бе в много лошите последни данни за американската икономика за август. Двата най-важни индекса, U.S. ISM Manufacturing PMI и ISM Non-Manufacturing PMIпоказващи бизнес активността в секторите на производството и услугите в САЩ, бяха със стойности под очакваните от пазара.Стойността на U.S. ISM Manufacturing PMI бе 49.4 (очаквана 52.6), което показва контракция в производствения сектор (стойност над 50 означава подобрение спрямо предходния месец). Най-лоши бяха публикуваните данни за безработицата. За август в САЩ са били открити 151 хил. работни места, далеч от очакваните 275 хил. Тъй като Федералният резерв твърди, че политиката му е зависима от данните за САЩ, а те бяха подчертано лоши, пазарът изцяло извади от сметките възможността за повишаване на основната лихва през септември. Което обяснява падащия долар и печалбите на ценните метали в началото на седмицата.В интервю председателят на Федералната банка на Бостън Ерик Розенгрен сподели, че рисковете пред Фед стават все по-големи, ако вдигането на основната лихва не се случи скоро. Изказването идва след решението на ЕЦБ в четвъртък да остави паричната си политика непроменена и противоречивите сигнали на Централната банка на Япония за преосмисляне на досега водената политика на отрицателни лихви и количествени улеснения. Самият факт, че другите големи банки дават сигнал, че ще обезценяват валутата си по-малко, дава по-голяма свобода на Фед най-накрая да предприеме по-затегната политика, игнорирайки лошите данни за местната икономика. Това уплаши пазара и резултатът бе разпродажбата в петък, която обхвана и световните борси и продължи и този понеделник.Новината, че морето от ликвидност може скоро да пресъхне, пренасочи огромен ресурс от фондовия пазар към пазара на облигации. Доходността по 10- и 30-годишните държавни облигации на САЩ скочи до рекордни от месец юни нива насам, съответно 1.675 (ръст от 3.64%) и 2.393 (ръст от 3.06%). Въпреки твърденията, че по-високите лихви ще подобрят маржа и оттам доходността на банковата система, реалността е друга. Първо, по-високите лихви ще намалят новите кредити. Второ, ще обезценят текущия портфейл на банките. Трето, ще обезценят обезпечението на повечето кредити, особено там, където то представлява имот или задължение на държавата.Ако икономиката на САЩ бе в добро състояние, Федералният резерв отдавна вече щеше да покачи лихвата няколко пъти. Задлъжнялостта в икономиката след 2008 г. се е запазила в редица сектори, а в повечето се е увеличила. Дългът е достигнал такива размери, че трудно би бил обслужван и при минимално вдигане на лихвените нива. Ако лихвените нива се определяха не от Фед, а от свободния пазар, първо, едва ли щеше да се стигне до тази ситуация и, второ, в момента много лоши кредити биха били отписани. Единственият начин да съществуват ефективни предприемачи, иновации в бизнеса и работеща икономика е механизмът на печалбата и загубата да бъде оставен да работи на свобода. Всеки друг подход не само отлага, но и задълбочава проблема.


description: Разговорът се е състоял по българска инициатива и според съобщението на ТАСС, позоваващо се на Кремъл, в разговора са обсъдени енергийни и търговски...

title: Владимир Путин и Бойко Борисов са разговаряли по телефона ден след гласуването в ООН

maintext: Разговорът се е състоял по българска инициатива и според съобщението на ТАСС, позоваващо се на Кремъл, в разговора са обсъдени енергийни и търговски въпроси, както и "някои въпроси от международния дневен ред". Борисов обяви преди време, че ще реши дали да смени Ирина Бокова като кандидат за ООН след гласуването на 26 септември, а тя е силно подкрепена от Москва. Миналата седмица парламентът също така одобри плащането по пропадналата сделка за АЕЦ "Белене", заради която руската "Атомстройекспорт" ни осъди за 620 млн. евро.


description: Миналата седмица четирите най-големи производителя на енергия - PGE, Tauron, Enea и Energa, обявиха намерението си да създадат компания ElectroMobilityPoland, за да подпомогнат употребата на този тип превозни средства.

title: До 2025 г. Полша иска да има 1 млн. електрически коли

maintext: Властите в Полша си поставиха за задача след 10 години по шосетата на страната да се движат над 1 милион електрически автомобила.За да намали по този начин въглеродните емисии, държавата ще предложи данъчни и други стимули, съобщи енергийното министерство.Страната е един от големите замърсители в Европа, включително защото основният източник на енергия остават въглищните централи. Министър Михал Куртика съобщи на пресконференция, че до 2018 г. би трябвало да бъдат приети нови закони за регулиране разработването на електромобили, ще създаде специални фондове за подпомагане началото на производството им и ще разработи прототипи на полски електрически коли.Макар още да не е ясно кой ще ги произвежда, миналата седмица четирите най-големи производителя на енергия - PGE, Tauron, Enea и Energa, обявиха намерението си да създадат компания ElectroMobilityPoland, за да подпомогнат употребата на този тип превозни средства. Куртика иска от промяната да се възползва основно полският бизнес и обяви, че за първите 100 000 електромобила ще има субсидии. Volkswagen, Opel и Fiat имат свои заводи за производство на коли в Полша.Според Куртика 1 млн. коли, зареждани предимно нощем, ще помогнат и на енергийната система.


description: Решението може да намали активността на допитването и така да увеличи вероятността той да е невалиден

title: ЦИК: За референдум ще се гласува само при поискване

maintext:
Илюстрация Увеличаване Автор: Shutter stock / Mopic Смаляванеа>
Избирателите, които се явят да гласуват в деня на предстоящите избори - 6 ноември т. г., ще трябва изрично да декларират пред съответната секционна избирателна комисия (СИК), че желаят да гласуват и за националния референдум. Само тогава комисията ще им даде и бюлетина за референдума. Избирателят обаче няма да бъде питан дали иска да гласува за президент и вице, защото с промените в Изборния кодекс това гласуване стана задължително.
Това прие ЦИК с протоколно решение на заседанието си на 7 септември т.г. Към момента протоколът от заседанието все още не е публикуван, но на сайта на ЦИК може да се прослуша видеозаписът. Въпреки странните пропадания на звука точно по време на този дебат, което поставя интересни въпроси към толкова рекламираната публичност в работата на комисията, на записа ясно се вижда разгорещен спор по повод на това решение и се чуват сериозни опасения, че с него се прави опит да се откажат хората да гласуват. Решението е взето с 14 гласа "за", трима против (Иво Ивков, Мария Мусорлиева и Цветозар Томов), при 17 присъстващи. Трима от членовете на ЦИК не са в залата по време на гласуването.
Начинът, по който ще се прилага това решение, ще има сериозно отражение върху валидността на резултатите от референдума, доколкото те пряко зависят от броя на гласувалите. Съгласно чл. 23 от Закона за пряко участие на гражданите в държавната власт и местното самоуправление, предложението, за което се гласува, се смята за прието, ако във вота са участвали не по-малко от гласувалите на последните парламентарни избори и ако повече от половината от участниците в референдума са гласували с "да". Ако предложението не е прието, нов референдум по същия въпрос може да бъде иницииран не по-рано от две години. А ако участвалите в референдума са по-малко от тези на последните парламентарни избори, но над 20 % от всички избиратели, и ако с "да" са гласували повече от половината от участвалите в референдума, предложението се внася в Народното събрание за разглеждане и предприемане на мерки за решаване.
Решение на ЦИК от 7 септември е прието в хода на обсъждане на точка трета от дневния ред - Проект на решение относно условията, реда и организацията за гласуване на българските граждани извън страната в изборите за президент и вицепрезидент и национален референдум.
Проблемът се поставя от Цветозар Томов (от гражданската квота на ГЕРБ), който отбелязва, че хората активно трябва да бъдат информирани, че има референдум, разбира се, като им се каже, че гласуването не е задължително.
Според мнозинството от членовете на ЦИК обаче, не е редно избирателят да се сугестира да участва в референдума. В този смисъл е изказването на Ерхан Чаушев (ДПС): "Става въпрос за следното: Като влезе избирателят в секционната избирателна комисия, те колко бюлетини ще му дадат в ръката, ето затуй става въпрос – дали целия наръч ще му дадат и така психологически да го подтикнат всичките да ги вкарва вътре в бюлетината или ще му дадат възможност човекът да каже нещичко си преди да кажем искам бюлетина за президент или искам бюлетина за референдум. Е затуй става въпрос: дали чисто сугестивно ще му вкарат две бюлетини в ръката или ще му дадат шанс той да каже: "искам да гласувам или не искам"...
Чаушев посочва, че при предишния референдум ЦИК е била атакувана именно за това. Всъщност, по спомени на изборни експерти, при гласуването на предишния референдум се получи объркване заради разнопосочните послания на ЦИК и имаше оплаквания от избиратели, че не им са давани бюлетини, ако не си ги поискат.
Александър Андреев (БСП), подкрепен и от други членове на комисията, предлага формулировка, според която избирателят трябва да заяви пред секционната комисия дали желае да гласува И за националния референдум, доколкото другото гласуване е задължително.
На това се противопоставя Иво Ивков (РБ), според него изрично трябва да се запише, че на избирателите, явили се да гласуват, "се дават бюлетини за гласуване в изборите и в националния референдум". Мнозинството обаче не се съгласява. Според Румяна Сидерова, така се качва изкуствено избирателната активност за референдума.
В крайна сметка се гласува текст, според който "българските граждани с избирателни права, явили се да гласуват, заявяват пред СИК дали желаят да гласуват и в националния референдум".
В мотивите си за отрицателния вот Иво Ивков заявява, че текстът е абсолютно безсмислен и дискриминиращ референдума. "Какво значи човекът да се яви да гласува и да го питаш дали искат да гласува", пита риторично Ивков.
Цветозар Томов пък заявява, че това решение е нагледен пример как изборната администрация действа в противовес на мисията си. "Работата на изборната администрация е да насърчава българските граждани да участват в избори, а не да прави обратното", казва Томов.
"Възможни са две противоположни процедури – тази, която приехме, при която със сигурност ще се реализира следното - много хора да се подведат и, въпреки че имат желание да участват в референдума, да не го направят, защото няма да се сетят да си поискат бюлетина. И обратната хипотеза, при която комисията може да предложи тези две опции на избирателя, а той, ако желае, да се откаже от едната от тях. Интересно, защо нея не я обсъждаме.
Защо изобщо се оказва, че ние, работейки на висшия етаж на изборната администрация, някак си се опасяваме хората да упражнят правото си на глас. Не съм съгласен с такъв подход и затова гласувах против", казва още Томов.
Независимо от оценката за конкретния предмет на този референдум, решението на ЦИК е много показателно в няколко насоки, още повече, че този въпрос ще се поставя при всеки следващ референдум.
От една страна, изключително лош знак е, че висшият орган на изборната администрация взема решение, чийто най-вероятен ефект ще бъде СИК да не се чувства задължена да информира избирателите, че имат право да гласуват за референдум. При положение, че в същото време ще бъдат похарчени 1 млн. лева за разяснителна кампания за референдума. Простичко казано, това е все едно един продавач да си крие стоката в магазина и да я показва само ако го попитат конкретно за някоя вещ.
От друга страна, напоследък в ЦИК често се наблюдава любопитно единодушие между представители на ГЕРБ, БСП и ДПС при гласуването на непопулярни решения, за които даже не се и сочат сериозни мотиви. Друг е въпросът какъв е конкретният интерес на тази странна коалиция от представители на ГЕРБ, ДПС и БСП да провалят референдума. Като че ли най-логична причина изглежда страхът на големите партии от въпроса за партийните субсидии: Подкрепяте ли годишната държавна субсидия, отпускана за финансиране на политическите партии и коалициите, да бъде един лев за един получен действителен глас на последните парламентарни избори?
За запознатите с нагласите на българския избирател почти няма съмнение, че той би подкрепил намаляване на парите за партиите. Друг е въпросът, че малцина са българските избиратели, които знаят колко е в момента партийната субсидия и затова тази формулировка на въпроса може да им прозвучи като: искате ли дадем на партиите по лев на глас. На разяснителната кампания е лековерно да се разчита, ако се съди по досегашния опит.
А разяснителната кампания е решаваща за успеха на един референдум, включително за нагласата на гражданите да участват. По закон тя ще започне 30 дни преди датата на референдума, като до 26 септември инициативните комитети, партиите и коалиците трябва да подадат заявление в ЦИК за участие в кампанията. Един от запомнящите се скандали в предишното допитване беше именно за ефективността на регистрираните участници в кампанията и платените им суми. В началото на октомври ще имаме някаква представа дали нещата са се променили.


description: Досегашният изпълнителен директор Хуан Карлос Пералехо поема нова позиция в централата на групата в Швейцария

title: Емануел Артур застава начело на "Нестле България"

maintext:
От 1 октомври Емануел Артур ще поеме управлението на бизнеса на международния хранителен гигант Nestle в България. Той ще наследи на поста изпълнителен директор Хуан Карлос Пералехо, който оглавяваше местния екип от 2012 г. досега.
Новият мениджър е дългогодишен служител на базираната във Веве, Швейцария, хранителна група – присъединява се към нея през 1984 г. Първоначално работи във Франция, като с течение на времето заема различни позиции в областта на продажбите, маркетинга и мениджмънта и на други пазари, на които Nestle присъства, сред които Великобритания, Тунис, Египет и Швейцария. През 2010 г. застава начело на бизнеса на Nestle със сладолед в Русия и Евразия, а от 2015 г. е управляващ директор на сладоледения бизнес на групата за страните от Балканите. През последната година фокус в дейността му е обединяването на този сегмент в отделните държави в региона, развиването на пазара и оптимизирането на продуктовото портфолио. И след като заеме новата си позиция, Артур ще продължи да управлява до края на годината сладоледения бизнес на Балканите за новосъздаденото между швейцарската Nestle и британската R&R съвместно дружество Froneri.
Досегашният изпълнителен директор на "Нестле България" Хуан Карлос Пералехо от следващия месец ще стане глобален лидер за стратегическата марка на групата в шоколадовия бизнес KIT KAT. На новата си позиция той ще бъде базиран в централата на Nestle във Веве. Пералехо също има значителен професионален опит в групата, за която работи от 1987 г. През годините той заема различни постове в структурата й в Испания, Швейцария, Чехия и Унгария, като изпълняваните от него функции са предимно в бизнеса с шоколадови и захарни продукти. Преди това е бил мениджър с отговорности в сферата на продажбите и търговията в Kellogg и Rowntree Mackintosh.


description: След павилионите за цигари и вестници Борис Захариев ще управлява веригата за техника

title: Пеевски премести мениджъра на Lafka в "Техномаркет"

maintext:
Преди "Техномаркет" Захариев беше начело на Lafka почти пет години, а по-рано още толкова е бил мениджър в "Билла България"
© ЮЛИЯ ЛАЗАРОВА
Ако доскоро и цигарените, и млечните, и търговските компании на Пеевски са били захранвани с външен финансов ресурс, сега те трябва да се издържат сами.
Финансови резултати (хил. лв.) 2014 2015 Промяна (%) Техномаркет България Приходи 540 803 465 680 -13.9 Печалба 625 17 -97.3 Табак маркет Приходи 131 752 202 285 53.5 Печалба/загуба -128 330 -5362
Поредна серия мениждърски промени са направени в двете големи компании за търговия на дребно, контролирани от депутата от ДПС Делян Пеевски. След като по-рано тази година беше назначен нов борд на "Булгартабак холдинг", а преди по-малко от месец беше сменен управителят на млечната компания "Лодис инвест", сега размествания са гласувани също в "Табак маркет" (Lafka) и веригата магазини "Техномаркет". Точно преди празниците в Търговския регистър са подадени документи за вписване освобождаването на Борис Захариев като член на борда на директорите и изпълнителен директор на първото дружество и назначаването му като прокурист на второто. На негово място в компанията за търговия на дребно с цигари и вестници е избран Цветан Нейчев, който доскоро е бил в ръководството на друго дружество от групата на Пеевски - "Разпространение на печата". От компаниите не коментираха каква е целта на рокадите, но докато предишните изглеждаха фиктивни, то при "Техномаркет" се променя водещият мениджър - Захариев засега е прокурист, но по информация от сектора сегашният изпълнителен директор Евгени Гълъбов вече не работи там и предстои официално да бъде освободен. Официална причина за смяната няма, но според представители на бранша веригата за техника напоследък е слабо заредена и вероятно се търси излизане от ситуацията чрез нов директор.Решенията за разместванията в управлението и на двете дружества са взети в един и същ ден – 9 август. Съветът на директорите на "Табак маркет" е гласувал Борис Захариев да бъде освободен като член на борда и изпълнителен директор. Самото решение е одобрено на извънредно общо събрание девет дни по-късно. На мястото на Захариев идва Цветан Нейчев, който във функцията си на изпълнителен директор ще ръководи дружеството заедно с Виктор Налбантов. Последният наследява Нейчев в борда на "Разпространение на печата" през май тази година.Нейчев не е нов за "Табак маркет", но досега той имаше оперативни функции. Преди това е отговарял за развитието на магазините на френската "Лагардер" - един от малкото конкуренти на Lafka. По-рано е работил във веригата магазини "Фамилия". Справка в ДАКСИ показва, че освен директор във фирмата на Пеевски Нейчев е и едноличен собственик на "Нини" - компания за производство и търговия с облекла, но без оборот.В същото време Захариев е назначен за прокурист на "Техномаркет България" с правомощия "да отчуждава недвижими имоти и да обременява с тежести недвижими имоти" на компанията. В новата си позиция той ще представлява дружеството само заедно с изпълнителния директор Рангел Генчев или с председателя на съвета на директорите Гено Андреев, който освен това е и съдружник в кантората на Александър Ангелов, известен като адвоката на Пеевски. Захариев беше начело на Lafka почти пет години, а преди това още толкова е бил мениджър в "Билла България".До края на месеца се очаква и още една промяна в ръководството на "Техномаркет". От подадените в Търговския регистър документи става ясно, че за 20 септември е насрочено извънредно общо събрание, което трябва да гласува промени в състава на съвета на директорите. Подробности не са обявени, по информация на "Капитал" промяната засяга Евгени Гълъбов, който ще бъде освободен като член на борда и изпълнителен директор. Той имаше и 11.15% от акциите във веригата до началото на годината, но ги продаде на Пеевски срещу неизвестна сума. До редакционното приключване на броя Гълъбов не отговаряше на телефона си. От "Табак маркет" също отказаха да коментират рокадите.И ако рокадите в "Булгартабак" бяха по-скоро фиктивни, то със сигурност има промяна на задачата към мениджърите на компаниите от групата на Пеевски. Тя е в посока ограничения - ако преди и при цигарите, и при млякото, и в търговията компаниите са били захранвани с външен финансов ресурс с цел да растат, сега те трябва да се издържат сами. Например пазарният поход на Lafka вече е много по-селективен и фокусът е върху печалбата за сметка на агресивната експанзия, каза източник от сектора. И допълни, че дори някои от неефективните обекти са били затворени. При млеката Lacrima и Frezco също първоначалната задача е била да се работи за пазарен дял, но после е сменена на оцеляване със собствени средства. Вероятно част от паричния поток е изчезнал покрай загубения износ към арабския свят. Най-тежка според наблюдения на търговци е ситуацията в "Техномарект", където липсата на оборотни средства се вижда в по-слабо зареждане.Проблемът в най-голямата верига за техника дойде, след като в началото на годината тя бе придобита от компанията на Пеевски "НСН инвестмънт". "Техномаркет" по стара идея на Гълъбов започна да претендира, че 14 магазина, които преди над 10 години са били продадени на инвестиционната компания "Глориент инвестмънт БГ", не са й били платени и затова сделката е невалидна. И спря да плаща наемите. Заради натрупани дългове от 1.7 млн. евро към юни от "Глориент" поискаха прекратяване на договорите и запор на сметките на "Техномаркет". От веригата реагираха с ответни дела. По последни данни текат седем дела за различни обекти, така че казусът едва ли ще бъде разрешен окончателно скоро.Източник: Отчети на дружествата


description: И още: Литва приветства НАТО на територията си

title: Позиция Мнения Daily - Европейска армия е ненужно дублиране на НАТО

maintext:
"Има да се върши доста работа, особено за т.нар. хибридна война, защитата на киберпространството, стратегическите комуникации."
Това е сигнал, че в случай на нова студена война няма да бъде изоставена на произвола на съдбата.
Бойко Борисов
Фотограф: Юлия Лазарова
Позиция:От интервю в "Дневник" с Майкъл Фалън , министър на отбраната на Великобритания, преди посещението му в БългарияИдеята за Европейска армия се върти от доста време. Привърженици на федерализма в Европа искат да има съвсем различна отбранителна структура. Ние не смятаме, че тя е нужна. Имаме НАТО и за нас то е фундамент на нашата отбрана. Така и трябва да остане. НАТО е силен отбранителен съюз и не виждаме смисъл да се създава напълно нова институционална структура. Напротив, бихме искали да видим повече сътрудничество между НАТО и Европейския съюз. Ако други европейски държави искат да се движат към една европейска супердържава и да слеят суверенитета си, това си е тяхна воля и ние няма да застанем на пътя им. Но докато Великобритания все още е член на ЕС, ще повтаряме, че няма нужда от европейска армия и дублиране на НАТО.И има тепърва да се върши доста работа, особено за т.нар. хибридна война, защитата на киберпространството, стратегическите комуникации. Двете организации могат заедно да работят още много, без да се създават каквито и да било нови институции. Освен това армиите принадлежат на суверенни държави, те са част от дефиницията за суверенитет. И не виждам много страни, желаещи да предадат контрола над армиите си на някаква комисия в Брюксел.Аз водих кампания да останем член на ЕС, защото смятам, че страната има полза от това. Вярвам, че ЕС допринася към сигурността, която ни осигурява НАТО. ЕС има правни и дипломатически инструменти, с които НАТО не разполага, НАТО върши други неща, двете организации са различни. Но решението вече е взето и трябва да го приложим.Обяснявам на партньорите си, че оставаме ангажирани със сигурността на Европа. Разположили сме свои части в Естония и Полша, провеждаме учения в България - въоръжените ни сили, сухопътни части и кораби тренират заедно. Великобритания е ангажирана със защитата на южния фланг на НАТО и това предполага да действаме съвместно далеч по-бързо и по-координирано срещу потенциална агресия.Великобритания помогна тази година за сигурността на балтийските държави, където този въпрос е доста по-сериозен. Разбира се, готови сме да изслушаме предложение, което евентуално министър Ненчев може да направи. Ще обсъждаме двустранни въпроси, както и какво можем да направим за сигурността на България и района.Заплахата расте. Русия модернизира армията, увеличава военновъздушните си възможности, провежда учения по много по-различен начин спрямо преди. Наблюдаваме и провокативни действия. Москва заяви намеренията си в района чрез незаконното анексиране на Крим, както и чрез засилената активност на военноморските ѝ сили.Много е важно страните от НАТО да продължат да упражняват законното си право на свободно придвижване и свободата на действие в Черно море - както в морето, така и в района.Всички държави от НАТО са поели ангажимент да увеличат разходите си за отбрана. Знаем, че за изпитващите икономически затруднения това не е лесно. България все още има предизвикателства... Но ангажиментът е поет от всички. НАТО разполага 4 батальона на източния си фланг и тепърва ще трябва да видим каква помощ може да се предложи на страните членки на южния фланг.Неотдавна бях и в Румъния, където също са притеснени от заплахата от Русия в Черноморския район и искат да видят повече действия от НАТО на юг. С министър Ненчев също ще направим преглед на ситуацията.Представителите на британския бизнес, които са включени в делегацията, ще търсят възможности какво би могла да направи отбранителната промишленост в двустранната ни търговия. България иска да модернизира силите си и ние носим опит в сектори, от които българската страна се интересува - киберсигурността например.Освен това разработваме кораби от ново поколение, включително такива за патрулиране отвъд крайбрежната зона. Строим нови фрегати за борба с подводници. Разработва се и многоцелева фрегата. Имаме и 15% участие в изграждането на изтребител от пето поколение... Така че има обширни възможности да работим заедно в тези мащабни програми. Великобритания разполага с технологични познания и експертиза в авиацията и корабостроенето, които можем да предложим.От кореспонденция на Моника Петрулиене за "Дойче веле"Повечето граждани на Литва одобряват бъдещото присъствие на НАТО на територията на страната. В различни анкети 70 до 90 процента от литовците приветстват решението на алианса. Според тях присъствието на натовски войници засилва сигурността на страната и възпира потенциални нападатели.Нагласите в Германия са малко по-различни. По данни на изследване на фондация "Бертелсман" 57 на сто от германските граждани са против това Германия да защитава Полша или балтийските републики в случай на руска агресия. Само всеки трети от анкетираните смята, че Германия трябва да изпълнява задълженията си в рамките на НАТО и ЕС и да бъде готова да защити съюзниците си в случай на агресия.Според политолога Линас Кояла това си има исторически причини. "Германците гледат отрицателно на всякаква демонстрация на военна сила от края на Втората световна война насам. Дори когато става дума за подкрепа на съюзниците. Това им напомня за времената, за които те не искат да си спомнят", казва той. Линас Кояла твърди, че германците възприемат Русия по-различно в сравнение с гражданите на балтийските републики. "Докато балтийските държави виждат в Русия потенциален агресор, германците гледат на нея по-скоро като на партньор. Според мен решението на федералното правителство да разположи войници в Литва означава, че Берлин вече оценява стратегически Балтика по-различно и гледа сериозно на заплахата от страна на Русия", казва той.През изминалите години Литва засили отбранителните си способности. Страната закупи 88 от най-скъпите и модерни танкове, тип "Боксер", които досега бяха на въоръжение само в Германия и Нидерландия. Първите четири "вълка", както ги наричат в Литва, ще бъдат въведени в експлоатация до края на следващата година. През юни пристигнаха и първите самоходни гаубици, тип PzH2000 с далекобойност от 40 километра.Въпреки това експертите предупреждават, че в литовската отбрана има доста пролуки. Трите балтийски държави Литва, Латвия и Естония много лесно могат да бъдат изолирани от НАТО и от ЕС. Само малка ивица от Литва граничи на юг с Полша, заклещена между ексклава Калининиград и Беларус. Експертите твърдят, че тази ивица може да бъде защитена много трудно. "Един от сериозните проблеми е защитата на въздушното пространство. Все по-често наблюдаваме военни провокации. Руските ВВС често прелитат в близост до границите на НАТО и нарушават литовското въздушно пространство. Радостен факт за нас е, че НАТО удължи за неопределено време подсигуряването на въздушното пространство на Литва", казва Кояла.Главнокомандващият литовските въоръжени сили Йонас Витаутас Жукас потвърди в интервю, че Литва няма достатъчно мощна противовъздушна отбрана. "Обикновено бронираните машини не се движат по открито поле без подкрепа от въздуха. Надяваме се, че германците ще ни подсигурят с техните противовъздушни системи. Водим преговори и с американците, защото разбираме, че системата за отбрана срещу ракети с малък радиус на действие не е достатъчна", заяви той.Военните експерти приветстват решението на Германия да разположи свои войници в Литва. За тях това е сигнал, че свободният западен свят гледа на Литва като на равноправен партньор и в случай на нова студена война няма да я изостави на произвола на съдбата."Целта ни е да бъдат изчистени проблемите между двете дружества (НЕК и "Атомстройекспорт" във връзка с проекта за АЕЦ "Белене" - бел. ред.) и да се постави стабилна основа за бъдещи съвместни енергийни проекти."Бойко Борисов, премиер, в телефонен разговор с руския президент Путин


description: Специалистът по исляма и Близкия изток доц. д-р Симеон Евстатиев за серията от законопроекти на Патриотичния фронт, засягащи мюсюлманите, и какви ще са ефектите, ако бъдат приети

maintext:
доц. д-р Симеон Евстатиев
© Цветелина Белутова
Профил: Симеон Евстатиев е арабист и специалист по исляма, доктор по история, доцент по история на арабския свят и исляма в СУ "Св. Климент Охридски", където е ръководител на Университетския център за изследване на религиите и на магистърската програма по близкоизточни и ислямски изследвания ("Общество и култура на арабския свят"). През 2013–2014 г. е работил в Принстънския университет, САЩ. Предстои му едногодишна работа в Центъра за изследване на модерния Ориент и Свободния университет в Берлин. Публикациите му включват десетки студии в областта на близкоизточните изследвания и ислямознанието. Автор и съставител е на няколко книги, сред които и монографията "Религия и политика в арабския свят: Ислямът в обществото" (2012).
Преди лятната си ваканция народните представители приеха на първо четене две законови поправки, предложени от Патриотичния фронт (ПФ) - срещу разпространението на "радикален ислям" и носенето на облекло, прикриващо или скриващо лицето. Предстои депутатите да гледат още две законодателни инициативи на ПФ, свързани с мюсюлманската общност в България - за забрана на високоговорители при религиозни прояви извън храмовете, на финансово подпомагане на вероизповеданията и религиозните институции от чужбина и на проповеди на чужд език. Потърсихме специалиста по исляма доц. Симеон Евстатиев за мнение доколко адекватни са тези законови промени и какъв ще е ефектът им, ако бъдат приети.Наистина не ми е известно въз основа на какви експертни становища се предлагат тези формулировки, които да залегнат в основата на уникални по рода си за Европа, а и за целия западен свят, законодателни решения. Макар и широко използвано в публичното пространство и медиите, понятието "радикален ислям" е твърде противоречиво. То трудно подлежи на научна дефиниция по ред причини: почти е невъзможно да се установи къде точно, в кой момент и по кой доктринален или идеен пункт "умереното" става "радикално".Ето, сред мотивите за тези законодателни инициативи виждаме, че "идеология радикален ислям" се проповядва, когато става дума за идеи като "създаването на ислямска държава (халифат)", за пропаганда на джихад и т.н. Но всичко това – и идеята за халифата като идеал за ислямско обществено устройство, и джихадът – е всъщност свързано с базисни ислямски постановки или религиозни задължения, произтичащи от нормативните извори (Корана и Сунната) на исляма или от особеностите на ислямската традиция и юриспруденция (фикх*). Тогава как точно ще определим, и то законово, едни от тези постановки като "традиционни", а други – като "радикални", за да бъде инкриминиран "радикалният ислям"?Криминализирането на "радикалния ислям" е мисия невъзможна. То със сигурност би създало хаос в съдебната система, а при гледането на подобни дела от прокурори, адвокати и съдии по необходимост ще се изисква и изключителна компетентност по ислямски теологически и религиозноправни въпроси, по които дори експерти понякога застъпват противоречиви становища.Трудно ми е да преценя доколко в тяхната съвкупност подобни законови мерки наистина са необходими. Всъщност става дума за различен тип инициативи – за облеклото, за промени в закона за вероизповеданията, за криминализиране на "радикалния ислям" и за високоговорителите. Сред всичко това най-спорна за мен е предложението за въвеждане на понятието "радикален ислям" в законодателството по предлагания начин.От една страна виждаме, че (като изключим начина, по който това се прави и терминологията, която – за разлика от по света – се предлага у нас) различни инициативи от подобен характер вече има и в редица западноевропейски страни. Някои (Франция, Белгия и отделни местни власти) забраняват на публични места цялостното забулване, при което не се вижда лицето. Други, вече и Германия, в момента дебатират подобни възбрани. Има и страни като Австрия, които ограничават външното финансиране на мюсюлманските общности, а държави като Франция обсъждат въвеждането на сходни ограничения. С оглед на усложняващата се обстановка в Европа тези мерки са част от усилията на политици и държавници да предложат – все още в рамките на либералнодемократичния спектър – решение на острите проблеми с т.нар. радикализация на част от своите граждани мюсюлмани. Доколкото ми е известно, сред западните държави единствено Великобритания, макар и с малко по-различна терминология, наскоро мина през дебат за криминализирането на определени проявления на исляма (като "идеология" в противовес на "религията"), което вероятно е дало надежди и идеи на българските вносители на законови промени чрез въвеждането на "радикалния ислям" в законодателството.От друга страна, това са трудни начинания, защото крият риск да встъпят в противоречие с основополагащи принципи като този за свободата на вероизповедание, който е част от ценностите на европейските общества. С други думи, макар и при наличие на политическа воля и обществен консенсус да е възможно да има ограничения за облеклото на публични места, макар държавата да е в правото си да регулира финансирането и функционирането на изповеданията, много е важно как точно ще се направи всичко това. Да се инкриминира "радикалният ислям" във всеки случай е не само абсурд, то е и практически неосъществимо.Според мен държавата с нейното законодателство, правораздаване и съдебна система трябва да запази своята неутралност по отношение на вътрешнорелигиозни особености и дискусии, на течения и степени ("радикално" – "умерено"), в които се следват дадени религиозни учения. А ако някой гражданин наруши закона, например като проповядва религиозна омраза, подтиква към смяна на установения обществен ред, омраза към друговерците или пък извършва насилие, държавата трябва да влезе в ролята си, за да го санкционира и накаже, но въз основа на реални доказателства за конкретни действия, наричани от юристите съставомерни. Принадлежността към дадено религиозно течение или притежаването на набор от свързани с него книги сами по себе си не могат да бъдат доказателства в този смисъл.Един съд, разбира се, може да отчете "на каква основа", въз основа на каква "идеология" или идейно течение е извършено конкретното действие, за да си изясни "обстоятелствената част" от процеса. Държавата обаче не трябва да се намесва пряко в дебати, заемайки оценъчна позиция чрез дефиниции и понятия, които са вътрешни за дадена религиозна общност. От гледна точка на законодателството деянията, съставляващи престъпления, в случая не бива да имат "религиозни" обосновки, а трябва да бъдат "преведени" на общодостъпен за всички граждани и ясен юридически език.Държавата трябва да е неутрална, а когато се наложи да съди някого заради онова, което е проповядвал или извършил, единственият критерий трябва да бъде дали става дума за действие, което е наказуемо от гледна точка на действащото законодателство и накърнява конституционно определените граждански свободи и демократични ценности. Това не може и не трябва да става чрез въвличане в тези процедури на теологически аргументи или спорове за "радикалния" характер на дадени религиозни убеждения – независимо дали ни харесват или не. В противен случай светското право ще трябва да се произнася по религиозни принципи.Един мюсюлманин може да се определя като суфий*, ханифит* с матуридитски* теологически възгледи или пък салафит и ако спазва законите на държавата, има право в личната сфера да си вярва в каквото пожелае. Подобно на всеки друг гражданин, независимо от неговата конкретна религиозна идентичност, ако наруши тези закони, наказанието трябва да се налага не с измерване "радикалността" на неговите възгледи или чрез оценяване на вътрешнорелигиозните особености на изповядваните от него идеи, а с оглед на извършеното деяние от гледна точка на действащото законодателство, пред което всички граждани имат равни права и задължения.


description: Компаниите пробват виртуалната търговия с малки покупки, защото засега цената на "Булгаргаз" е по-изгодна

title: Алтернативните сделки с газ от Гърция вече са 100

maintext:
[Shutterstock]
В бъдеще, когато в Гърция има повече доставчици, например от Каспийския регион, алтернативите могат да станат повече и по-изгодни.
4
са търговците, които към момента предлагат количества газ чрез виртуални сделки. Имената им са тайна, но сред тях са Vitol и българската "Дексиа България".
"Намеренията ни са да проиграем системата. Ако работи, може да се координираме с гръцките компании и при изгодни цени да търгуваме."
Васил Александров, съсобственик в "Агрополихим"
Отваряне към Румъния
Възможностите за алтернативни доставки на газ стават реалност и откъм Румъния. Освен споразумението за виртуални сделки, което ще влезе в сила от 1 октомври, под натиска на ЕК северната ни съседка за пръв път проведе търг за капацитет на българско-румънската точка за свързване, по която се осигурява газ за българските потребители – "Негру вода 1". Това стана възможно, тъй като договорът за целия капацитет на тръбата с "Булгаргаз", който трябваше да приключи в края на годината, беше предсрочно прекратен с три месеца. Сега българската компания трябва да участва наравно с всички останали кандидати за осигуряването на този капацитет.
В понеделник румънският газов оператор Transgaz продаде на търг почти половината от капацитета на тръбата, като според източници "Булгаргаз" е успяла да закупи целия й необходим капацитет за доставките за България.
За по-малко от три месеца интересът към виртуалните сделки с газ значително нарасна, но търгуваните количества все още са твърде пренебрежими и са по-скоро опит на търговците и потребителите да тестват новата възможност за алтернативни доставки.По данни на "Булгартрансгаз" става въпрос за около 100 хил. куб. метра. За сравнение, общото потребление в страната е около 150-160 млн. куб метра месечно през летния период. Самите сделки обаче значително са нараснали, като от една в началото на юли техният брой вече достига 100.Засега големите потребители по-скоро опипват почвата, тъй като българската цена е по-ниска от гръцката. Това обаче е въпрос на пазарна конюнктура. Само през миналата година кумулативното намаление на цената също беше около 30%. Поевтиняването продължи и през тази, така че дори с очакваното увеличение от 3% от октомври газът пак ще е наполовина по-евтин в сравнение с началото на 2016 г.Виртуалните сделки с газ станаха възможни в края на юни, когато българският и гръцкият газов оператор - "Булгатрансгаз" и DESFA, подписаха споразумение. Засега те са в тестови период, но от 1 октомври (или най-късно до началото на ноември) трябва да стане дългосрочна възможност. На практика този тип сделки са вид суап, при който клиентът в България получава доставките си от транзитирания през страната ни газ за Гърция, а гръцкия продавач си го възстановява от терминала за втечнен газв Ревитуса или от търговете, организирани от гръцкия газов търговец DEPA. В бъдеще, когато в Гърция има повече доставчици, например от Каспийския регион, алтернативите могат да станат повече и по-изгодниХасковската фирма "Химмаш" бе първата, която купи виртуалнo газ в началото на юли. Макар и с малки количества, машиностроителната компания продължава да е един от основните купувачи при алтернативните доставки. Първите две сделки на дружеството бяха за около 1000 куб. метра газ. Тогава изпълнителният директор и основен собственик във фирмата Йордан Христов коментира за "Капитал", че това е по-скоро тест на системата. "Ако има газ и ако е по-евтин, ще правим и други сделки", допълни той.Един от най-големите консуматори на природен газ в станата - химическият завод "Агрополихим", също вече има сключени сделки за виртуална доставка на газ. Изпълнителният директор на компанията Васил Александров коментира, че става въпрос за около 3 хил. куб. метра, което е чисто символично (месечно компанията потребява около 30 млн. куб. метра). "Намеренията ни са да проиграем системата. Ако работи, може да се координираме с гръцките компании и при изгодни цени да търгуваме", посочи той. По думите му обаче към момента е трудно да се намери по-евтин газ от Гърция, тъй като цената на "Булгаргаз" е изключително изгодна. Изпълнителният директор на държавното дружеството Николай Павлов беше коментирал за "Капитал", че в момента това е най-добрата цена, предлагана в региона. Точно затова изглежда съвсем логично обяснението на Александров, че гръцките търговци в момента имат интерес по-скоро да внасят количества от България, отколкото да изнасят към страната ни.Потенциални купувачи на практика са всички големи консуматори на газ, като металургичните и химическите заводи. От Българската федерация на индустриалните енергийни консуматори, която представлява тези потребители, коментираха, че имат интерес към виртуалните сделки, стига да са на по-изгодни условия от предлаганите от "Булгаргаз". "Любопитно е да се проиграе схемата, а не толкова да се внасят големи количества", посочи Константин Стаменов, председател на федерацията.Вероятно освен посочените две фирми има и други купувачи, но от "Булгартрансгаз" отказаха да посочат кои са те с мотива, че това е търговска тайна. По всичко обаче изглежда, че сключваните в момента сделки са по-скоро подготовка за момента, в който цената на руския газ, който се продава в България, стане неконкурентна.Търговците, които към момента предлагат количества газ чрез виртуални сделки, са общо четири. Две чужди и две български компании посочиха от "Булгартрансгаз", но не назоваха имената им. Както "Капитал" вече писа, едната от тях е Vitol, чието седалище е в Швейцария и е един от най-големите глобални търговци на петрол. Засега от компанията отказват да коментират търговската си дейност в България.Другият търговец, който трупа опит с виртуални доставки, е българската "Дексиа България", която е наполовина собственост на Пола Найденова и "Трансферт".Освен че към момента няма особен икономически смисъл да се внася газ от Гърция, продажбата на толкова малки количества има и друго обяснение. Едно от тях по думите на Пола Найденова е, че таксите за прекъсваем капацитет (които се плащат освен таксите за пренос), определени от "Булгартрансгаз", са твърде високи. Получава се така, че за една и съща услуга цените на гръцкия газов оператор DESFA са много по-ниски от тези на българския му аналог. "Не знам дали тези високи цени не бяха наложени в бързината след подписването на междусистемното споразумение за тестовия период, но те са една от основните причина за малките обеми на виртуалните сделки", посочи тя.Друг проблем пред алтернативните доставките за българските потребители са договорите, които те имат с "Булгаргаз". Причината е, че при неспазване на заявените за потребление количества те дължат неустойки. Толерансът от 5%, който "Булгаргаз" дава, е прекалено малък, за да си струва да го купуваш от друг доставчик, коментира Васил Александров. По думите му засега не може да се разчита изцяло на виртуалните сделки. Това обаче сигурно ще се промени, ако има икономическа логика и сигурни количества.Такъв поне е опитът в останалата част от Европа, където виртуалните сделки са един от най-използваните инструменти за търговия с газ.